\chapter{Úvod}

Zber informácií, ich efektívne ukladanie a vyhľadávanie sú úlohy s ktorými je ľudstvo konfrontované už od pradávna.V súčasnosti sa tieto úlohy dostávajú do popredia hlavne z dôvodov spojených s obrovským množstvom informácií generovaných pri takmer každej ľudskej činnosti. Pokrok v technologiách zberu a ukladania dát každým dňom znásobuje objem dostupných dát až do tej miery, že hovoríme o informačnej explózi. Množstvo informácií, ktoré nám sprístupnili telekomunikačné a počítačové technológie je také obrovské v porovnaní s minulosťou, že najväčším problémom súčasnosti sa stáva úloha nájsť v uložených dátach tú správnu, či potrebnú informáciu. V súlade s tým sa vyvíjali a stále aj vyvíjajú zodpovedajúce technológie triedenia a vyhľadávania informácií od jednoduchých vyhľadávacích algoritmov až po najnovšie metódy vyhľadávania pomocou hashových tabuliek. 

Jednou z najrozšírenejších dátových štruktúr je jednorozmerné pole, ktoré obsahuje dáta len jedného typu. Napr. akékoľvek technologické dáta je možné uložiť v tejto jednoduchej dátovej štruktúre. Tým však rastie význam efektívneho vyhľadávania v takýchto dátach. Táto práca je preto zameraná na analýzu vybraných algoritmov vyhľadávania v jednorozmerných poliach, ich popis a porovnanie rýchlosti s akou tieto vybrané algoritmy dokážu nájsť hľadaný prvok v poli, alebo zistiť, že prvok sa v poli nenachádza. Porovnanie jednotlivých algoritmov je realizované matematicky na základe priemerného počtu porovnaní a pokusne na náhodne vygenerovaných poliach.




